[pic] | AZ EURÓPAI KÖZÖSSÉGEK BIZOTTSÁGA |

Brüsszel, 4.8.2006

COM(2006) 440 végleges

2004/0158 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanács közös álláspontját illetően a Foglalkoztatás és szociális szolidaritás közösségi program – PROGRESS – létrehozásáról szóló európai parlamenti és tanácsi határozat elfogadásáról

2004/0158 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanács közös álláspontját illetően a Foglalkoztatás és szociális szolidaritás közösségi program – PROGRESS – létrehozásáról szóló európai parlamenti és tanácsi határozat elfogadásáról

1. ELőZMÉNYEK

1. A Bizottság 2004. július 14-én elfogadta a Közösség PROGRESS foglalkoztatási és szociális szolidaritási programjának a létrehozásáról szóló európai parlamenti és tanácsi határozatjavaslatot[1]. E javaslatot 2004. július 15-én továbbította az Európai Parlamenthez és a Tanácshoz.

2. Az Európai Gazdasági és Szociális Bizottság 2005. április 6-án nyilvánított véleményt[2].

3. A Régiók Bizottsága 2005. február 23-án nyilvánított véleményt[3].

4. Az Európai Parlament 2005. szeptember 6-án nyilvánított – az első olvasat során kialakított – véleményt[4].

5. A Bizottság 2005. október 21-én módosított határozatjavaslatot[5], majd 2006. május 24-én további módosított határozatjavaslatot[6] fogadott el.

6. A Tanács 2006. július 18-án fogadta el a közös álláspontot.

2. A javaslat célja

A Közösség PROGRESS elnevezésű foglalkoztatási és szociális szolidaritási programjának – a továbbiakban: a program – általános célkitűzése, hogy támogassa az Európai Unió foglalkoztatással, szociális ügyekkel és esélyegyenlőséggel kapcsolatos célkitűzéseinek végrehajtását, és ezáltal hozzájáruljon a Szociális menetrend céljainak eléréséhez.

A program segítségével a Bizottság eleget tehet eredeti szerepének, amely az uniós célkitűzések végrehajtása és nyomon követése, azoknak a nemzeti szakpolitikákba való átültetése, az uniós jogszabályok végrehajtásának támogatása és ellenőrzése, valamint a tagállamok között megvalósuló és a civil társadalmat képviselő szervezetekkel folytatott együttműködés elősegítése.

A program tevékenységei öt különböző szakpolitikai ágazatba csoportosíthatók, melyek a foglalkoztatás, a szociális védelem és az integráció, a munkakörülmények, a megkülönböztetés-mentesség és a sokféleség valamint a nemek közötti egyenlőség.

3. A Bizottság észrevételei a közös állásponttal kapcsolatban

3.1 Általános észrevételek

2005. december 8-án a Tanács a program finanszírozásáról szóló 17. cikk kivételével a szöveg egészével kapcsolatban politikai megállapodásra jutott.

Az Európai Parlament, a Tanács és a Bizottság között 2006. május 17-én létrejött, a költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás jó alapot szolgáltatott a javasolt határozat zökkenőmentes és gyors elfogadásához. A program keretében megvalósuló tevékenységek végrehajtására vonatkozó pénzügyi keretekről szóló 17. cikk (1) bekezdését a Bizottság 2006. május 24-i felülvizsgált javaslata módosította. A 2007–2013 közötti időszakra vonatkozó pénzügyi keret összege (jelenlegi árakon) 743,25 millió euró.

A Bizottság támogatja a Tanács 2006. július 18-i közös álláspontját. A közös álláspontban olyan kompromisszum testesül meg, amelyet a Bizottság, a Tanács és az Európai Parlament is tud fogadni.

3.2 Milyen mértékig vették figyelembe az Európai Parlament módosításait

A közös álláspontról kialakított részleges politikai megállapodás az európai parlamenti módosítások nagy részét vagy teljes egészében, vagy más megfogalmazásban tartalmazza. Egészében elmondható, hogy az Európai Parlament, a Tanács és a Bizottság e programról alkotott nézetei azonos irányba mutatnak.

Ugyanakkor két fontos kérdés továbbra is nyitva maradt. Az első kérdés az öt politikai szektor finanszírozásának megoszlása volt (17. cikk (2) bekezdés), a második pedig a finanszírozás elosztási eljárása a program különféle szakaszai között (17. cikk (4) bekezdés, közösen a 12. cikk (1) bekezdés d) pontjával). A közös álláspont kimondottan pozitív lépés az Európai Parlament által megfogalmazott aggályok orvoslása terén.

Az első kérdés tekintetében a közös álláspont kiindulópontjául a Bizottság által javasolt lebontás szolgál. Egyes politikai ágazatok magasabb arányban részesülnek a költségvetésből, azonban nem a többi ágazat rovására. Ehelyett a kiegészítő finanszírozást a Bizottság által eredetileg javasolt 10%-os elkülönítetlen tartalék fedezi. A Tanács napirendjén szerepelt emellett az az európai parlamenti módosítás, amely azt szorgalmazza, hogy a „szociális védelem és a társadalmi integráció” valamint a „nemek közötti egyenlőség” nagyobb hangsúlyt kapjon. Végül a Tanács megemelte a „foglalkoztatás” és a „munkakörülmények” finanszírozásból való részesedését.

Ennek eredményeképpen a Bizottság által javasolt elkülönítetlen tartalékot maradéktalanul kiutalták, és az egyes politikai szektoroknak juttatott finanszírozás aránya a kezdetektől fogva meg van határozva.

Ezáltal a Tanács az Európai Parlament és a Bizottság második aggályára is választ adott. E két intézmény azt javasolta, hogy a finanszírozás politikai szektorok között való elosztásáról az éves költségvetési eljárás keretében szülessen döntés. A Tanács eredetileg arra az álláspontra helyezkedett, hogy a pénzügyi keretért a Bizottság által a program végrehajtása érdekében létrehozott bizottság tartozik felelősséggel. A Tanács közös álláspontja mára teljes összhangban áll az Európai Parlament és a Bizottság álláspontjával, ezáltal még átláthatóbbá válik a program és különösen a költségvetési kérdések végrehajtásának módja is.

4. Következtetések

A Bizottság a közös álláspont szövegét elfogadhatónak tartja, és megteremti azokat a feltételeket, amelyek a programot létrehozó határozatjavaslat mihamarabbi elfogadásához szükségesek. A szöveg semmilyen módon nem változtatja meg a Bizottság eredeti javaslatának lényegét, ugyanakkor világosabbá és átláthatóbbá teszi a program végrehajtását.

MELLÉKLET

A TANÁCS JEGYZŐKÖNYVÉHEZ TETT NYILATKOZAT

A Bizottság nyilatkozata

A Bizottság kijelenti, hogy a foglalkoztatás és szociális szolidaritás közösségi program – PROGRESS – létrehozásáról szóló határozatjavaslatának 10. cikke értelmében a program hozzáférhető a tagállamok nemzeti szintjén felállított nem kormányzati szervek számára.

[1] COM (2004)488 végleges.

[2] HL C 255., 2005.10.14., 67. o.

[3] HL C 164., 2005.7.5., 48. o.

[4] A6/2005/199.

[5] COM (2005) 536.

[6] COM (2004) 488/2.